Diari Oficial de la Generalitat Valenciana


Sumari del DOGV 8094, del 28-07-2017 (2017/6814)

RESOLUCIÓ de 19 de juliol de 2017, de les direccions generals de Formació Professional i Ensenyaments de Règim Especial i de Centres i Personal Docent, per la qual es dicten instruccions en matèria d'ordenació acadèmica i d'organització de l'activitat docent als centres de la Comunitat Valenciana que imparteixen ensenyaments esportius de règim especial durant el curs 2017-2018.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8094

Data del DOGV
:   28-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6814


Data del document
:   19-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 19 de juliol de 2017, de les direccions generals de Formació Professional i Ensenyaments de Règim Especial i de Centres i Personal Docent, per la qual es dicten instruccions en matèria d'ordenació acadèmica i d'organització de l'activitat docent als centres de la Comunitat Valenciana que imparteixen ensenyaments esportius de règim especial durant el curs 2017-2018. [2017/6814]  
Atenent al que disposa el Decret 132/2012, de 31 d'agost, del Consell, pel qual es regulen els ensenyaments esportius de règim especial a la Comunitat Valenciana (DOGV 6853, 03.09.2012), d'acord amb allò que preveu el Reial decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial (BOE 268, 08.11.2007), i en virtut de les competències que em confereix el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, respecte a les mesures de coordinació docent, els horaris lectius i els aspectes didàctics i organitzatius que afecten aquests ensenyaments en l'àmbit de la Comunitat Valenciana, aquests òrgans resolen dictar i aprovar les instruccions següents:  
  
  
Primer. Àmbit d'aplicació  
Aquests criteris seran aplicables, per al curs 2017-2018, en centres públics i centres privats autoritzats de la Comunitat Valenciana que ofereixen ensenyaments esportius de règim especial.  
  
Segon. Projecte educatiu de centre  
1. Atenent el que disposa el Decret 132/2012, de 31 d'agost, del Consell, el projecte educatiu del centre recollirà els valors, els objectius i les seues prioritats d'actuació, i incorporarà la concreció dels currículums, entre altres aspectes.  
2. Els centres desplegaran els currículums establits per l'Administració educativa corresponent, buscant adaptar la programació i la metodologia del currículum a les característiques de l'alumnat, a les possibilitats formatives del seu entorn i al context del centre, utilitzant, si és el cas, les mesures flexibilitzadores que haja autoritzat l'Administració educativa competent. De forma subsidiària i mentre no es despleguen els diferents currículums de les modalitats esportives autoritzades en la Comunitat Valenciana, s'aplicaran els publicats pel Ministeri d'Educació, Cultura i Esport en el seu àmbit de competència (accessibles, entre altres, des del lloc web dels ensenyaments esportius de règim especial http://www.ceice.gva.es/web/ensenanzas-regimen-especial/titulaciones).  
  
  
Tercer. Programació general anual  
Els centres elaboraran al principi de cada curs una programació general anual que reculla tots els aspectes relatius a l'organització i al funcionament del centre, incloent-hi els projectes, les normes i tots els plans d'actuació acordats i aprovats per al curs acadèmic.  
La gravació de tots els elements que componen la PGA (administratius, estadístics, pedagògics) es farà en el sistema d'informació ITACA, o en tot cas fent ús de les aplicacions posades a disposició dels centres per part de l'Administració.  
La data límit per a l'aprovació, gravació de la PGA i la seua posada a disposició per via electrònica davant de la direcció territorial d'educació corresponent serà abans que es complisca el primer mes del curs acadèmic. Qualsevol variació o ampliació al llarg del curs de les dades recollides en la programació general anual serà comunicada a aquesta en els terminis previstos en el mateix document.  
  
Quart. Programacions didàctiques  
1. Els centres elaboraran les programacions didàctiques, enteses com els instruments de planificació curricular específics para cada un dels mòduls i blocs de formació.  
2. Els professors responsables de cada mòdul donaran a conéixer a l'alumnat al començament de cada curs la programació didàctica, la qual inclourà per a cada bloc o mòdul d'ensenyament per nivell, almenys, els objectius, continguts, mètodes pedagògics, criteris d'avaluació, mínims exigibles per a obtindre una valoració positiva, criteris de qualificació, així com els procediments d'avaluació de l'aprenentatge que s'utilitzaran.  
  
Cinqué. Organització dels horaris i del calendari lectiu  
1. La duració dels ensenyaments i la càrrega lectiva dels blocs i mòduls formatius de cada nivell i grau són les que estableix l'article 7 del Decret 132/2012, de 31 d'agost, del Consell, i d'acord amb el que preveu el Reial decret 1363/2007, de 24 d'octubre.  
2. A l'efecte de facilitar una major flexibilitat, la direcció general amb competències en l'ordenació dels ensenyaments esportius de règim especial podrà autoritzar, amb caràcter excepcional, altres distribucions dels horaris i del calendari lectiu, amb l'informe favorable de la inspecció d'educació.  
3. La distribució horària i el calendari de totes les activitats lectives programades per al desenvolupament dels ensenyaments haurà de ser publicada en els mateixos centres per a coneixement de l'alumnat des del començament de les activitats, sempre d'acord amb la normativa vigent.  
4. Amb caràcter general, la distribució horària establirà un mínim de tres períodes lectius diaris i un màxim de sis. L'horari setmanal no podrà ser superior a cinc dies ni inferior a dos dies. Excepcionalment, les direccions territorials d'educació podran autoritzar un increment d'un període lectiu diari, justificant aquest increment.  
  
5. El calendari se cenyirà, amb caràcter general, a les directrius fixades per la resolució de la Direcció General de Centres i Personal Docent en la qual s'estableix el calendari escolar del curs acadèmic 2017-2018.  
  
  
Sisé. Constitució de grups  
Caldrà ajustar-se al que disposa la resolució d'obertura i funcionament del centre corresponent, així com a la normativa vigent en matèria de ràtio d'alumnat per aula.  
La direcció territorial corresponent validarà la proposta de cada centre en relació als mòduls la dedicació dels quals siga susceptible de desdoblament per al curs 2017-2018 en centres públics, vist l'informe de la Inspecció d'Educació.  
  
Seté. Formats de flexibilització horària  
1. S'entén per flexibilització horària qualsevol proposta temporal que inicie el període lectiu després del 23 d'octubre de 2017 i/o que finalitze abans o després de la data estipulada com a final de curs per a aquests ensenyaments per la resolució que fixa el calendari escolar per al curs escolar 2017-2018.  
2. En el cas de sol·licitar una flexibilització horària, en els termes que estableixen els articles 14 i 17 del Decret 132/2012, de 31 d'agost, del Consell, s'haurà de sol·licitar a la direcció general amb competències en ordenació d'aquests ensenyaments, exclusivament de forma telemàtica, segons el que disposa el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana; per a això s'accedirà a l'apartat de serveis en línia de la seu electrònica de la Generalitat, accessible a través de https://sede.gva.es i se seleccionarà el servei corresponent.  
  
3. El termini de tramitació i presentació de les sol·licituds per a la flexibilització horària serà des de les 9 hores de l'endemà de la publicació de la present resolució en el Diari Oficial de la Generalitat Valenciana, fins a les 15 hores del 20 d'octubre de 2017, i en qualsevol cas amb un mes d'antelació a la data d'inici del curs en què se sol·licita, segons el model de l'annex I de la present norma. Qualsevol sol·licitud que es presente fora d'aquest termini serà desestimada.  
4. En cap cas, el curs sol·licitat amb flexibilització horària no podrà finalitzar després del mes de novembre de 2018.  
5. L'alumnat no podrà realitzar dos cicles en un mateix curs escolar.  
6. La sol·licitud d'autorització de flexibilització horària haurà d'acompanyar-se d'un informe que definisca detalladament els punts següents:  
- Criteris, circumstàncies i objectius pedagògics que justifiquen la necessitat de l'oferta de flexibilització sol·licitada.  
- Distribució horària de tots els mòduls del cicle corresponent.  
  
- Calendari de totes les activitats programades.  
- Grups.  
- Llistat del professorat, la seua titulació i el mòdul que impartirà.  
- En cas d'impartir determinats mòduls en modalitat semipresencial o a distància, haurà d'anar acompanyat de:  
a) Memòria explicativa en què conste l'organització de l'ensenyament de cada curs sol·licitat, establint quina part de cada mòdul es realitzarà de forma presencial i quina part de forma semipresencial o a distància.  
b) A través de quina plataforma i instruments es farà el seguiment de la docència i de l'alumnat.  
c) El tipus d'avaluació dels apartats dels mòduls sol·licitats la docència dels quals es realitze en les modalitats assenyalades.  
d) Acreditació de la formació o experiència en ensenyament en línia del professorat.  
7. L'incompliment del calendari i horari autoritzat per resolució de la Direcció General de Formació Professional i Ensenyaments de Règim Especial podrà ser objecte de sanció per part de la direcció general amb competències en centres docents a proposta de la Direcció General de Formació Professional i Ensenyaments de Règim Especial.  
  
  
Huité. Modalitat semipresencial o a distància  
1. En cas de proposar ensenyaments d'algun bloc semipresencial o a distància, es requerirà l'autorització expressa de la direcció general amb competències en centres docents, vista la proposta de la direcció general amb competències en ordenació d'aquests ensenyaments.  
Els centres que sol·liciten aquesta autorització hauran de disposar de l'autorització per a impartir el cicle corresponent en la modalitat presencial i estar impartint almenys des del curs anterior el cicle o mòduls per als quals sol·liciten l'autorització en la modalitat semipresencial o a distància. L'autorització s'haurà de sol·licitar a la direcció general amb competències en centres docents.  
Els requisits de titulació del professorat seran els mateixos que per als ensenyaments corresponents en la modalitat presencial.  
2. De forma subsidiària, la regulació general de les condicions i requisits de la modalitat semipresencial o a distància s'adequarà als establits en l'Ordre ECD/499/2015, de 16 de març, per la qual es regula el règim d'ensenyament a distància dels ensenyaments esportius de règim especial, en l'àmbit de gestió del Ministeri d'Educació, Cultura i Esport (BOE núm.71, de 24.03.2015), i en els aspectes no regulats per aquesta, a l'Ordre de 4 de juliol 2008, de la Conselleria d'Educació, per la qual es regula l'organització dels ensenyaments dels cicles formatius de Formació Professional en la modalitat semipresencial o a distància en centres públics de la Comunitat Valenciana (DOGV 5818, 31.07.2008) per a centres de titularitat pública, i a l'Ordre de 4 de maig de 2009, de la Conselleria d'Educació, per la qual es regula l'autorització i l'organització dels ensenyaments de cicles formatius de Formació Professional inicial en la modalitat semipresencial o a distància en centres autoritzats de la Comunitat Valenciana (DOGV 6037, 17.06.2009), per a centres autoritzats, ambdues modificades per l'Ordre 78/2010, de 27 d'agost, de la Conselleria d'Educació, per la qual es regulen determinats aspectes de l'ordenació i organització acadèmica dels cicles formatius de Formació Professional del sistema educatiu en l'àmbit territorial de la Comunitat Valenciana (DOGV 6347, 03.09.2010) en la disposició final segona.  
  
3. Dins de l'oferta del cicle d'ensenyaments esportius corresponent, es podran oferir a distància els mòduls del bloc comú, complementari i aquells altres que dispose el reial decret que establisca el títol i els ensenyaments mínims corresponents i basant-se en el que estableix l'article 18 del Decret 132/2012, de 31 d'agost, del Consell.  
  
  
Nové. Proves d'accés  
Respecte a les proves d'accés conduents a les titulacions oficials de Tècnic Esportiu i Tècnic Esportiu Superior, i a les formacions esportives de Nivell I i de Nivell III, caldrà ajustar-se al que disposa la normativa vigent emesa des de la Conselleria d'Educació, Investigació, Cultura i Esport.  
  
Deu. Proves d'accés específiques  
Respecte a les proves específiques d'accés que condueixen a les titulacions oficials de Tècnic Esportiu i Tècnic Esportiu Superior, i a les formacions esportives de Nivell I i de Nivell III, tenint en compte la normativa vigent de referència, es procedirà de la manera següent:  
  
  
1. Convocatòria i realització  
Els mateixos centres autoritzats podran convocar les proves de caràcter específic. En el cas de centres públics, la direcció general amb competències en ordenació acadèmica d'aquests ensenyaments convocarà les proves i indicarà així mateix les seus de realització. El model de sol·licitud per a la realització de les proves és l'annex III de la present resolució.  
La realització de les proves d'accés específiques, tant en els centres públics com en els centres autoritzats d'ensenyaments esportius de règim especial, tindrà lloc únicament en els següents períodes:  
  
- Des de l'endemà de la publicació d'aquesta resolució en el DOGV al 31 de juliol de 2017.  
- De l'1 al 29 de setembre de 2017, ambdós inclosos.  
- Del 22 al 26 de gener de 2018, ambdós inclosos.  
- Del 16 al 20 d'abril de 2018, ambdós inclosos.  
2. La realització de la prova d'accés fora del període establit en el punt anterior serà considerada com a excepcional, i només es considerarà en aquelles modalitats les característiques específiques de les quals (climatologia, entorn...) condicionen la realització de la prova. En aquest cas s'haurà de sol·licitar a la direcció territorial d'educació corresponent, justificant-ne els motius, i haurà de comptar sempre amb l'informe favorable de la inspecció d'educació.  
3. Designació de la comissió avaluadora  
a) Els centres autoritzats sol·licitaran a la direcció territorial d'Educació corresponent, amb almenys quinze dies d'antelació a la celebració de les proves, la designació del tribunal, per a la qual cosa s'inclourà una proposta del secretari i dels examinadors previstos en la normativa corresponent per a cada especialitat.  
b) A la sol·licitud s'adjuntarà una còpia de la documentació que acredite la titulació requerida als examinadors. La sol·licitud haurà d'informar de la data, hora, lloc de realització i nivell de la modalitat o especialitat esportiva a què va dirigida, d'acord amb el model establit en l'annex II d'aquesta resolució.  
c) La direcció territorial d'Educació, una vegada estudiada la proposta, procedirà al nomenament del tribunal avaluador el president del qual serà un inspector d'educació tal com estableix l'article 25 del Decret 132/2012, de 31 d'agost, del Consell, i actuarà com a secretari la persona designada pel president de la comissió avaluadora, vista la proposta del centre.  
d) El centre autoritzat que convoque proves específiques haurà d'aportar, amb almenys 48 hores d'antelació, el llistat de preinscrits en la prova específica convocada al president del tribunal.  
e) Una vegada finalitzada la prova, s'omplirà l'acta d'avaluació de la prova de caràcter específic, que figura com a annex IV en la present resolució.  
  
Onze. Requisits d'accés  
Els requisits d'accés als ensenyaments esportius de règim especial s'ajustaran al que estableixen els articles 19 i 20 del Decret 132/2012, de 31 d'agost, del Consell.  
  
Dotze. Admissió i matriculació de l'alumnat  
En els centres autoritzats els terminis d'admissió i matriculació de l'alumnat seran els establits pel mateix centre educatiu, seguint els criteris que es detallen a continuació per a organitzar l'admissió i la matriculació.  
a) En el termini que els centres establisquen, l'alumnat presentarà la sol·licitud d'admissió omplint l'annex VII per al cicle inicial, l'annex VIII per al cicle final o l'annex IX per al cicle superior, adjuntant la documentació que s'hi indica i que justifica la possessió dels requisits acadèmics exigits per a l'accés als ensenyaments esportius, així com la superació dels requisits específics d'accés al grau o nivell de la modalitat o especialitat triada.  
b) Els centres establiran i faran públics els criteris que s'aplicaran en l'admissió quan el nombre de sol·licituds supere les places oferides. Es donarà l'adequada publicitat a aquests criteris des de l'inici del termini de presentació de sol·licituds.  
c) Una vegada finalitzat el termini de sol·licitud d'admissió, els centres autoritzats faran públiques les llistes provisionals de l'alumnat admés i establiran un procediment de reclamació per als exclosos, i una vegada resoltes les reclamacions pel mateix centre es farà pública la relació definitiva de l'alumnat admés.  
d) Els centres establiran i faran públics els preus totals dels ensenyaments que impartisquen abans del començament de la prova específica d'accés, i informaran així mateix amb la suficient antelació de tots aquells aspectes que l'alumnat haja de conéixer respecte d'això.  
e) Els centres autoritzats hauran de remetre als respectius centres públics d'adscripció la relació nominal de tot l'alumnat matriculat d'acord amb el model indicat en l'annex VI d'aquesta resolució, i per cada alumne o alumna, l'annex corresponent assenyalat en el punt a) d'aquest article acompanyat de la documentació requerida.  
La remissió de la documentació haurà de realitzar-se dins de les tres primeres setmanes des de l'inici de les classes.  
f) La secretaria del centre públic d'adscripció garantirà que les matrícules de l'alumnat dels centres s'han formalitzat amb documents que acrediten la possessió dels requisits previs establits.  
g) La matrícula haurà d'haver-se formalitzat abans de la data d'inici de les activitats escolars del curs acadèmic.  
Per als centres públics, la direcció general amb competències en ensenyaments esportius de règim especial publicarà la corresponent convocatòria que estipule l'admissió i matrícula de l'alumnat per a aquests ensenyaments.  
  
Tretze. Mòdul de projecte final  
1. El grau superior de les diferents modalitats o especialitats esportives incorpora un mòdul de projecte final, que tindrà caràcter integrador dels coneixements adquirits durant el període de formació, s'organitzarà sobre la base de la tutorització individual i col·lectiva, i es presentarà al finalitzar la resta dels mòduls comuns i específics d'ensenyament esportiu.  
2. Per a l'organització i coordinació del mòdul de projecte final s'establirà un període d'inici, coordinat pel tutor o tutora col·lectiu, amb almenys sis hores presencials en el centre docent per a professorat i alumnat, que es dedicarà al plantejament, disseny i adequació dels diversos projectes a realitzar.  
3. El mòdul professional de projecte final tindrà les següents fases de realització:  
a)Presentació i valoració de propostes  
Els projectes podran ser proposats per l'alumnat, per mitjà de la sol·licitud d'inscripció per a realitzar-lo que figura en l'annex X d'aquesta resolució, o per l'equip docent d'ensenyaments esportius del grup a què pertanga l'alumne o alumna.  
b) Designació de tutor o tutora individual del projecte  
L'equip docent del grup acordarà, en una reunió convocada a aquest efecte, la designació dels tutors o tutores individuals.  
c) Assignació de projectes  
L'equip docent del grup procedirà a l'assignació de projectes o a l'acceptació dels que propose l'alumnat, fent-ho constar per mitjà d'una acta que es publicarà en el tauler d'anuncis del centre docent.  
  
L'alumnat la proposta de projecte del qual no siga acceptada per l'equip docent del grup, disposarà d'un termini de quinze dies hàbils, després de notificar les causes de manera individualitzada, per a introduir les modificacions oportunes o presentar una nova proposta. Transcorregut aquest termini, si no s'han presentat modificacions o una nova proposta que siga acceptada, l'equip docent li n'assignarà un d'ofici.  
  
d) Registre del projecte.  
Una vegada assignats els projectes i designada la tutoria individual del projecte, es registrarà en la secretaria del centre docent. El registre de la proposta haurà de realitzar-se almenys dos mesos abans de la data que el centre establisca per a l'exposició o defensa.  
Una vegada registrada la proposta, l'alumnat podrà sol·licitar la renúncia a la convocatòria segons estableix la normativa vigent sobre avaluació.  
e) Entrega, exposició o defensa  
Una vegada acceptada la proposta del projecte o assignat aquest, el tutor o tutora individual fixarà les dates en què l'alumnat haurà d'entregar, exposar i defendre cada projecte. Aquestes dates seran publicades en el tauler d'anuncis del centre docent.  
L'absència de presentació del projecte tindrà la consideració de convocatòria consumida, excepte si es presenta la corresponent renúncia en els termes que preveu la normativa d'avaluació d'ensenyaments esportius.  
f) Avaluació del projecte  
Per a dur a terme aquesta avaluació, es constituirà un tribunal que estarà format, almenys, pel cap de departament d'ensenyaments esportius, que actuarà de president, el tutor o tutora individual i qui haja exercit la tutoria col·lectiva. En el cas que ambdues tutories hagen sigut exercides per la mateixa persona la direcció del centre docent designarà un professor o professora de l'equip docent del grup.  
4. La qualificació del mòdul de projecte serà numèrica, d'u a deu, sense decimals, per a aquelles modalitats emparades pel Reial decret 1913/1997, i segons estableix el Reial decret que crea el respectiu títol, atenent el que fixa la disposició transitòria primera del Decret 132/2012, de 31 d'agost, del Consell: «En virtut de la disposició transitòria segona del Reial decret 1363/2007, de 24 d'octubre, fins que es creen els nous títols i ensenyaments en les modalitats i especialitats d'atletisme, bàsquet, handbol, esports de muntanya i escalada, esports d'hivern i futbol, que van ser establides a l'empara del que disposa el Reial decret 1913/1997, de 19 de desembre, s'impartiran d'acord amb el que preveuen els reials decrets que van crear els respectius títols i ensenyaments mínims».  
Es consideren positives les qualificacions iguals o superiors a cinc punts.  
Els criteris de qualificació, com a percentatge de la nota final, seran els següents:  
a) Aspectes formals (presentació, estructura documental, organització, coherència argumental, entre altres): 20 %  
b) Continguts (dificultat tècnica i grau de resolució de la proposta, innovació, alternatives presentades i resultats obtinguts sobre la premissa inicial, entre altres): 50 %  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 30 %  
Cada membre emetrà una qualificació sobre cada apartat basant-se en el percentatge establit, i se n'obtindrà la mitjana en cada cas.  
La qualificació final serà la suma de les mitjanes dels diversos apartats sense cap xifra decimal.  
Si el projecte no obté una qualificació positiva en el primer període de realització, el tribunal elaborarà un informe en què consten els defectes que calga esmenar. L'alumnat, amb l'orientació de la tutoria individual, podrà completar o modificar el projecte inicial per a ser presentat, avaluat i qualificat en la convocatòria extraordinària.  
  
5. En el cas de titulacions de Tècnic Esportiu Superior emparades pel Decret 1363/2007, de 24 d'octubre i tal com estableix l'article 33 del Decret 132/2012, de 31 d'agost, del Consell, el mòdul de formació pràctica i el de projecte final es qualificaran com a apte o no apte.  
  
6. Una vegada avaluat tot l'alumnat, es publicarà en el tauler d'anuncis del corresponent centre educatiu l'acta d'avaluació del projecte final.  
7. El centre docent fomentarà la creació d'un fons documental amb un exemplar a partir dels projectes originals amb indicació de l'autoria.  
  
8. Els autors dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial decret legislatiu 1/1996, de 12 d'abril, en matèria de propietat industrial i intel·lectual; sense perjuí d'això, haurà de cedir al centre el projecte a efectes acadèmics.  
Catorze. Avaluació  
1. L'avaluació de l'aprenentatge de l'alumnat dels cicles d'ensenyaments esportius es realitzarà per mòduls. L'avaluació dels ensenyaments serà contínua i tindrà en compte el progrés de l'alumnat respecte a la formació adquirida en els distints mòduls que componen els blocs corresponents.  
Els processos d'avaluació s'adequaran a les adaptacions metodològiques de què haja pogut ser objecte l'alumnat amb discapacitat i es garantirà que tinguen accessibilitat a les proves d'avaluació.  
L'avaluació prendrà com a referència els resultats d'aprenentatge i els criteris d'avaluació dels mòduls, així com els objectius generals del cicle d'ensenyaments esportius.  
La superació d'un cicle requerirà l'avaluació positiva de tots els mòduls que el componen.  
2. L'aplicació del procés d'avaluació contínua de l'alumnat requereix la seua assistència regular a les classes i activitats programades per als distints mòduls del cicle:  
- En règim presencial, serà necessària, almenys, el 85 % d'assistència a les classes i activitats previstes en cada mòdul.  
- En règim d'ensenyament semipresencial o a distància, s'ajustarà al que estableix l'article 18 del Decret 132/2012, de 31 d'agost, del Consell.  
Aquesta circumstància haurà de ser acreditada i certificada per la direcció d'estudis a partir dels comunicats de faltes d'assistència comunicats pel professorat que imparteix docència. L'incompliment d'aquest requisit suposarà la pèrdua del dret a l'avaluació contínua en el mòdul on no s'haja aconseguit l'assistència mínima i podrà suposar l'anul·lació de matrícula per inassistència en aplicació del que disposa l'apartat dènou d'aquesta resolució.  
3. En les sessions d'avaluació, que presidirà el tutor del grup, estarà present l'equip docent i, si n'hi ha, el professorat especialista del cicle.  
  
4. L'expressió de l'avaluació final de cada un dels mòduls que componen el cicle es realitzarà en forma de qualificacions numèriques compreses entre 1 i 10, sense decimals.  
Es consideraran positives les qualificacions iguals o superiors a cinc i negatives les restants.  
5. La qualificació del mòdul de pràctiques s'expressarà en termes d?«apte» o «no apte».  
6. Els mòduls convalidats es qualificaran amb l'expressió «convalidat».  
7. Amb caràcter general, l'avaluació del mòdul de formació pràctica quedarà condicionat a l'avaluació positiva de la resta de mòduls.  
  
8. Una vegada superats tots els mòduls que constitueixen el cicle, se'n determinarà la qualificació final. Per a això, es calcularà la mitjana ponderada de les qualificacions dels mòduls que tenen valoració numèrica; del resultat es prendrà la part sencera i les dues primeres xifres decimals, arredonint la xifra de les centèsimes.  
En el càlcul, per tant, no es tindran en compte les qualificacions d?«apte» i «convalidat».  
9. Respecte al dret de l'alumnat a l'objectivitat en l'avaluació, així com al procediment de reclamació, s'aplicarà el que disposa l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Quinze. Documents d'avaluació  
1. Els expedients acadèmics personals de l'alumnat, la titularitat dels quals haurà de coincidir amb la relació nominal de l'alumnat matriculat, seran omplits i custodiats pel secretari del centre on s'estiguen cursant aquests ensenyaments, i s'hi anotaran les qualificacions finals que figuren en les actes d'avaluació.  
2. Tant al terme de la sessió ordinària com de l'extraordinària d'avaluació, els centres autoritzats ompliran dos exemplars de cada acta, una per al mateix centre i una altra per al centre públic a què està adscrit, el secretari del qual serà el responsable de la seua custòdia i de realitzar les certificacions que se sol·liciten. Aquest enviament s'efectuarà en les dues setmanes següents a la celebració de la sessió d'avaluació.  
Els centres autoritzats ompliran la base de dades que els serà proporcionada pel centre públic d'adscripció, que serà fidel reflex del que estableixen les actes d'avaluació, per a la confecció posterior dels certificats acadèmics.  
3. Al terme de la sessió d'avaluació, el tutor del grup proporcionarà els resultats en un butlletí, que serà entregat a l'alumnat, amb les qualificacions obtingudes en cada mòdul.  
4. D'acord amb l'article 34 del Decret 132/2012, de 31 d'agost, tindran consideració de documents de l'avaluació: l'expedient acadèmic de l'alumnat, les actes d'avaluació, la certificació acadèmica oficial i els informes d'avaluació individualitzats. D'aquests, tindran caràcter bàsic per a la mobilitat, la certificació acadèmica oficial i els informes d'avaluació individualitzats. La certificació oficial serà fidel reflex de l'expedient de l'alumne o alumna.  
  
Setze. Competència docent del professorat  
La docència dels ensenyaments esportius haurà de ser impartida pel professorat que complisca els requisits de titulació establits en l'article 41 del Decret 132/2012, de 31 d'agost, del Consell, així com en els respectius reials decrets pels quals s'estableixen els títols, s'aproven els ensenyaments comuns i es regulen les proves i els requisits d'accés de cada modalitat o especialitat esportiva.  
Així mateix en aplicació de l'article 100.2 de la Llei orgànica 2/2006, de 3 de maig, d'educació, per a exercir la docència d'aquests ensenyaments serà necessari estar en possessió de les titulacions acadèmiques i tindre la formació pedagògica i didàctica, atenent al disposat a l'article 9 del Reial decret 1834/2008 de 8 de novembre pel qual es definixen les condicions de formació per a l'exercici de la docència en l'educació secundària obligatòria, el batxillerat, la formació professional i les Ensenyances de règim especial i s'establixen les especialitats dels cossos docents d'ensenyament secundari i l'Orde EDU/2645/2011 de 23 de setembre per la que s'estableix la formació equivalent a la formació pedagògica i didàctica exigida per a aquelles persones que estant en possessió d'una titulació declarada equivalent als efectes de docència no poden realitzar els estudis de màster.  
  
  
Dèsset. Convocatòries  
1. L'alumnat podrà disposar per cada curs acadèmic, per als mòduls impartits en el centre educatiu, d'una convocatòria ordinària i una altra extraordinària com a màxim.  
Igualment, podrà presentar-se a l'avaluació i qualificació final d'un mateix mòdul, incloent-hi les convocatòries ordinàries i les extraordinàries, un màxim de quatre vegades, a excepció del mòdul de formació pràctica i de projecte final als què només podrà presentar-se en dues convocatòries.  
La no presentació a una convocatòria, sense la renúncia prèvia segons el que estableix l'apartat corresponent, constarà com a «no avaluat» i serà computada als efectes de la limitació indicada.  
  
2. L'alumnat que haja esgotat el nombre de convocatòries establides per a aqueix ensenyament i modalitat podrà optar a sol·licitar una convocatòria extraordinària o de gràcia davant de la direcció territorial d'Educació corresponent.  
3. Convocatòries ordinàries  
Es realitzaran en finalitzar cada un dels blocs que formen part del curs acadèmic.  
4. Convocatòries extraordinàries  
Es realitzaran després de la convocatòria ordinària per als mòduls pendents.  
  
Díhuit. Anul·lació de matrícula a instància de l'interessat  
1. L'alumnat o els seus representants legals tenen dret a l'anul·lació de la matrícula del curs, que implica la pèrdua dels seus drets a l'ensenyament, avaluació i qualificació de tots els mòduls en què s'haja matriculat, independentment de la modalitat, presencial, semipresencial o a distància.  
2. Les sol·licituds d'anul·lació de matrícula hauran de presentar-se davant de la direcció del centre en què l'alumne o alumna curse els estudis, amb una antelació de com a mínim dos mesos respecte de la finalització del període lectiu corresponent als mòduls a impartir en el centre educatiu.  
3. Quan la matrícula només incloga el mòdul de formació pràctica o el mòdul de projecte final l'anul·lació se sol·licitarà amb antelació a l'inici del mòdul.  
4. La direcció del centre on l'alumnat curse estudis resoldrà en el termini d'un mes, a comptar de l'endemà de la presentació de la sol·licitud, oït si és el cas l'equip docent i el departament d'orientació, mitjançant una resolució que es comunicarà a la persona interessada segons el model publicat per ordre de la conselleria competent en matèria d'educació. Una còpia de la resolució s'adjuntarà a l'expedient acadèmic de l'alumne o alumna i es notificarà, si és el cas, al centre públic a què està adscrit el centre privat. El silenci administratiu tindrà caràcter estimatori.  
Contra la resolució desestimatòria cabrà interposar un recurs d'alçada davant de la direcció territorial d'educació corresponent, en el termini d'un mes a comptar de l'endemà de la notificació, la resolució del qual posarà fi a la via administrativa.  
5. L'alumnat a qui se li concedisca l'anul·lació no serà inclòs en les actes d'avaluació i, en conseqüència, no se li computaran les convocatòries a què li hauria donat dret la matrícula. A més, l'alumnat que cursa els ensenyaments en un centre sostingut amb fons públics perdrà el dret de reserva de la plaça per a posteriors cursos acadèmics, per la qual cosa, si desitja continuar en el futur els estudis, haurà de concórrer novament al procediment general d'admissió que s'establisca.  
  
6. L'anul·lació de matrícula és independent de la renúncia a convocatòries concretes de mòduls que pogueren sol·licitar-se, sense que la renúncia a convocatòries implique la renúncia de la matrícula.  
El contingut d'aquest apartat s'estableix sense perjuí del que disposa la normativa vigent d'avaluació i respecte a la renúncia a convocatòries de mòduls per determinades circumstàncies personals establida en l'apartat vint.  
7. Respecte a la devolució de la taxa corresponent a aquests ensenyaments s'estarà en allò que s'ha establit en la normativa vigent en matèria de taxes de la Generalitat.   
  
Dènou. Anul·lació de matrícula per inassistència  
1. En règim presencial, l'assistència a les activitats de formació és la condició necessària que, amb caràcter general, manté vigent la matrícula en el cicle d'ensenyaments esportius, sense perjuí del que disposa el punt 6 d'aquest apartat. Per als mòduls en règim semipresencial o a distància, l'alumnat haurà de superar les tasques mínimes que dispose el professorat en la plataforma en línia.  
2. En el període que transcórrega des de l'inici del curs escolar fins a la finalització del curs, quan un alumne o alumna acumule un nombre de faltes d'assistència injustificades, o amb justificació improcedent, igual o superior a l'establit en el punt 4 d'aquest apartat, la direcció del centre, a proposta del tutor o tutora del grup d'alumnat, acordarà l'anul·lació de matrícula que s'haja formalitzat.  
3. Junt amb els documents de matrícula el centre expedirà una comunicació a l'alumne o alumna, o bé als seus representants legals en cas de menors d'edat, del nombre de faltes no justificades que determina l'anul·lació de la matrícula per inassistència de cada mòdul. En la comunicació s'indicarà de forma expressa els efectes que la no justificació de les faltes pot tindre respecte a la vigència de la matrícula, així com el límit establit per a anul·lar-la. L'alumnat o els seus representants legals firmaran l'acceptació de les dites condicions.  
4. El nombre de faltes no justificades, o amb justificació improcedent, que determina l'anul·lació de la matrícula prevista en els apartats anteriors serà l'equivalent al 15 % de les hores de formació en el centre educatiu que corresponguen al total dels mòduls en què l'alumnat estiga matriculat.  
Així mateix, serà causa d'anul·lació de matrícula la inassistència no justificada a les activitats formatives durant un període de 10 dies lectius consecutius.  
5. L'anul·lació de matrícula de l'alumne o alumna en el cicle formatiu per les causes establides en aquest apartat s'ajustarà al procediment següent:  
a) Aconseguit el límit del 15 % de faltes o complits els deu dies lectius d'inassistència continuada sense justificar o amb justificació improcedent, la direcció del centre comunicarà a l'alumne o alumna o als seus representants legals l'anul·lació de la matrícula per inassistència, previ tràmit d'audiència a l'interessat en el termini de dos dies hàbils. La persona interessada podrà reclamar davant de la direcció del centre aquesta resolució.  
En el cas que la reclamació siga desestimada per la direcció del centre, la persona interessada podrà presentar recurs davant de la direcció territorial d'educació corresponent.  
b) Una còpia de la resolució de l'anul·lació de la matrícula, si es produeix, s'adjuntarà a l'expedient acadèmic de l'alumnat  
c) Les comunicacions seran realitzades per la direcció del centre públic a petició del director o directora del centre privat autoritzat adscrit, una vegada comprovat que s'han dut a terme els tràmits previstos en aquest apartat.  
d) Les comunicacions s'efectuaran de manera que en quede constància documentada o el justificant de recepció.  
6. Als efectes del que preveu aquest apartat, es consideren faltes justificades les absències derivades de malaltia o accident de l'alumnat, atenció a familiars o qualsevol altra circumstància extraordinària apreciada pel director o directora on cursa els estudis.  
  
L'alumnat aportarà la documentació que justifique degudament la causa de les absències.  
7. L'alumnat la matrícula del qual siga anul·lada per inassistència perdrà la condició d'alumne o alumna en el cicle on estiga matriculat i, en conseqüència, no serà inclòs en les actes d'avaluació final. A més, en els centres sostinguts amb fons públics, perdrà el dret de reserva de plaça com a alumne repetidor o alumna repetidora, i si desitja continuar en el futur els ensenyaments haurà de concórrer novament al procés general d'admissió que estiga establit.  
8. Els centres establiran el procediment per mitjà del qual es registraran les faltes d'assistència a les activitats de formació que es desenvolupen en el centre educatiu.  
  
Vint. Renúncia a la convocatòria  
1. A fi de no esgotar el límit de les convocatòries establides per als mòduls esportius de formació en el centre educatiu, l'alumnat o els seus representants legals podran renunciar a l'avaluació i qualificació d'una o de les dues convocatòries del curs acadèmic de tots o algun dels mòduls, sempre que concórrega alguna de les circumstàncies següents:  
  
a) Malaltia prolongada, malaltia comuna durant l'estat de gestació o accident de l'alumne o alumna.  
b) Obligacions de tipus personal o familiar apreciades per l'equip directiu del centre que condicionen o impedisquen la normal dedicació a l'estudi.  
c) Exercici d'un lloc de treball.  
d) Maternitat o paternitat, adopció o acolliment.  
e) Ser víctima de violència de gènere.  
f) Altres circumstàncies, degudament justificades, que revisten caràcter excepcional.  
La sol·licitud perquè s'admeta la renúncia a la convocatòria es presentarà amb una antelació mínima d'un mes a la data de l'avaluació final del mòdul o mòduls afectats.  
La direcció del centre públic on conste l'expedient acadèmic de l'alumnat resoldrà la petició en el termini màxim de 10 dies hàbils, i incorporarà una còpia de la resolució a l'expedient i ho comunicarà a la persona interessada. El silenci administratiu tindrà caràcter desestimatori.  
Contra la resolució desestimatòria, cabrà interposar un recurs d'alçada davant de la direcció territorial d'educació corresponent, en el termini d'un mes a comptar de l'endemà de la notificació, la resolució del qual posarà fi a la via administrativa.  
2. Amb el mateix fi, quan es produïsca alguna de les circumstàncies descrites en l'apartat anterior, l'alumnat o els seus representants legals podran renunciar a l'avaluació i qualificació d'una o de les dues convocatòries previstes per al mòdul de formació pràctica.  
La sol·licitud perquè s'admeta la renúncia es podrà efectuar durant tot el període previst per a la realització del mòdul de formació pràctica. La direcció del centre públic on conste l'expedient acadèmic de l'alumne o alumna resoldrà la petició en el termini de cinc dies hàbils i incorporarà una còpia de la resolució a l'expedient.  
  
Vint-i-u. Convalidacions  
Les sol·licituds de convalidacions corresponents requereixen la matriculació prèvia de l'alumnat. Se sol·licitaran en la secretaria del centre on realitze la matrícula i quedaran registrades en els documents d'avaluació utilitzant l'expressió «convalidat».  
Les convalidacions que se sol·liciten atendran el que disposa l'Ordre ECI/3830/2005, de 18 de novembre, per la qual es modifica l'Ordre ECI/3224/2004, de 21 de setembre, per la qual s'estableixen convalidacions a efectes acadèmics entre determinats ensenyaments que condueixen a l'obtenció de titulacions oficials en l'àmbit de l'activitat física i l'esport amb els corresponents del bloc comú de Tècnic Esportiu, establits pel Reial decret 1913/1997, de 19 de desembre i l'Ordre LUR 0594/2004, de 8 d'octubre.  
  
Vint-i-dos. Alumnat amb necessitats educatives especials  
De conformitat amb el que estableix l'article 71 de la Llei orgànica 2/2006, de 3 de maig, d'educació s'asseguren els recursos necessaris perquè l'alumnat que requerisca una atenció educativa diferent de l'ordinària per presentar necessitats educatives especials puga aconseguir el màxim desenvolupament possible de les seues capacitats.  
Per a donar resposta educativa adequada a l'alumnat amb necessitats educatives especials en ensenyaments esportius de règim especial, caldrà ajustar-se al que disposa l'Ordre de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que imparteixen educació secundària (DOGV 14.04.2005).  
A l'alumnat amb necessitats educatives especials que estiga cursant un cicle d'ensenyaments esportius se li podran realitzar adaptacions curriculars destinades a l'adquisició de competències comunicatives per a aquelles persones que presenten dificultats d'expressió, tant en la seua programació com en la seua avaluació. En cap cas, aquestes adaptacions suposaran una reducció ni eliminació del nivell i quantitat dels resultats d'aprenentatge establits en el títol de Tècnic Esportiu o Tècnic Esportiu Superior.  
Així mateix, de conformitat amb el que estableix l'article 57 de la Llei orgànica 8/2013, de 9 de desembre, per a la millora de la qualitat educativa, correspon a les administracions educatives assegurar els recursos necessaris perquè l'alumnat matriculat en centres sostinguts amb fons públics, que requerisquen una atenció educativa diferent de l'ordinària, per presentar necessitats educatives especials, per dificultats específiques d'aprenentatge, TDAH, per les seues altes capacitats intel·lectuals, per haver-se incorporat tard al sistema educatiu, o per condicions personals o d'història escolar, puguen aconseguir el màxim desenvolupament possible de les seues capacitats personals i, en tot cas, els objectius establits amb caràcter general per a tot l'alumnat.  
  
  
Vint-i-tres. Avaluació dels processos d'ensenyament del projecte curricular i de les programacions didàctiques  
El professorat avaluarà l'aprenentatge de l'alumnat, el procés d'ensenyament i la seua pròpia pràctica docent en relació amb els objectius del currículum, amb les necessitats educatives del centre i amb les característiques de l'alumnat, la qual cosa implicarà l'avaluació i revisió, si és el cas, del projecte curricular de cicle i de les programacions didàctiques que estiguen desplegant.  
  
Vint-i-quatre. Gestió i seguiment del mòdul de pràctiques  
1. La gestió i seguiment del mòdul de formació pràctica es realitzarà a través de l'aplicació del sistema d'administració en línia per a la Formació en Centres de Treball (SAÓ), de la Conselleria d'Educació, Investigació, Cultura i Esport.  
2. Es podrà sol·licitar la realització o finalització del mòdul de formació pràctica en períodes de caràcter extraordinari per causes objectives com puga ser la falta de llocs formatius, l'estacionalitat del sector, la interrupció del període de formació pràctica o qualsevol altra que faça impossible la completa realització de les pràctiques en el període ordinari, comptant en tot cas amb el consentiment del tutor/a i de l'alumnat afectat.  
S'entén per període extraordinari la realització del mòdul de formació pràctica:  
a) Durant el mes d'agost.  
b) En períodes escolars no lectius.  
c) Durant els caps de setmana o festes laborals.  
3. Per a la realització del mòdul de formació pràctica en períodes extraordinaris es requerirà autorització de la inspecció educativa, a petició de la direcció del centre i a instància de l'equip docent, per a la qual haurà d'incloure una justificació raonada, el calendari i els horaris proposats, i els mecanismes per al seguiment i control tutorial. No obstant això, en el cas de realitzar el mòdul de formació pràctica en les vacacions de Pasqua o Nadal, caps de setmana o festes laborals, no serà necessària autorització prèvia i bastarà la comunicació prèvia a la inspecció educativa.  
La sol·licitud del període extraordinari haurà de formular-se, almenys, 30 dies hàbils abans de la data per a la qual se sol·licita autorització.  
  
  
DISPOSICIÓ ADDICIONAL  
  
Única  
Per a tot allò relatiu a l'organització i el funcionament dels centres públics i centres autoritzats que no preveja la present norma serà aplicable, de forma subsidiària, el que es disposa per als ensenyaments de Formació Professional, i si no es preveu en aquests últims s'aplicarà el que es disposa per als ensenyaments d'Educació Secundària.  
  
València, 19 de juliol de 2017.- La directora general de Formació Professional i Ensenyaments de Règim Especial: Marina Sánchez Costas. El director general de Centres i Personal Docent: José Joaquín Carrión Candel.